Slesvig-Holsten har planer om at placere atomaffald lidt uden for Harreslev - lige ved grænsen til Danmark.

35.000 ton atomaffald fra delstaten Slesvig-Holsten skal fordeles på syv forskellige lossepladser - og planen er, at en af dem skal være Balzersen lidt uden for Harreslev. Det skriver Flensborg Avis.

Dermed kommer affaldet til at ligge lige op og ned af Danmark, da grænsen ligger lige ved siden af lossepladsen.

Delstatens miljøminister Robert Habeck (De Grønne) orienterede mandag Harreslevs borgmester, Martin Ellermann, og seks andre borgmestre. Men de danske naboer fik ikke oplysninger om atomaffaldet.

- Hvis vi vil samarbejdet hen over grænsen, så er der da en klar forventning om, at vi orienterer hinanden. Især sager om miljøforurening kan belaste samarbejdet, sagde Thomas Andresen (V), borgmester i Aabenraa, til Flensborg Avis.

Dens tore mængde atomaffald stammer fra to af deltstatens atomkraftværker, Krümmel og Brunsbüttel , som skal rives ned. Der er dog blot tale om det, der kaldes let radioaktivt forurenet materiale såsom sidebygninger og p-plads-materiale.

David Ulfbeck, chefkonsulent ved Strålebeskyttelse i Sundhedsstyrelsen (SIS), bekræfter overfor TV 2, at de danske myndigheder ikke er orienteret.

- Vi har ikke modtaget nogen henvendelse i den her sag fra de tyske myndigheder. Inden for EU er man forpligtet til at gøre det, hvis der er risiko for grænseoverskridende virkning, siger han.

Men David Ulfbeck oplyser også, at de tyske myndigheder ikke er forpligtet til at orientere Danmark.

- Når man river to så store byggerier ned vil der helt sikkert være affald, der ikke udgør nogen strålingsfare, eller hvor strålingen er så lav, at det kan betegnes som almindeligt byggeaffald. Det er de tyske myndigheder ikke forpligtet til at underrette os om, siger han.

Han regner med, at de tyske myndigheder overholder reglerne.

- Inden for EU er der vedtaget nogle faste regler for hvor meget mange radioaktive stoffer affald må indeholde uden at der skal træffes specielle foranstaltninger for deponering af affaldet. Alle landene er juridisk forpligtet af disse regler, og vi har ingen grund til at tro, Tyskland ikke skulle overholde disse regler.